Թրիլլեր (բաճկոն)

«Թրիլլեր» բաճկոն, կարմիր բաճկոն, որը 1983 թվականին կրել է Մայքլ Ջեքսոնը «Թրիլլեր» երաժշտական տեսահոլովակում։ Դեբորա Նըդուլման Լենդիսի նախագծած վառ կարմիր բաճկոնն առանձնանում էր սև գծերով և բարձրացված ուսերով, որոնք շրջված եռանկյունի էին ձևավորում։ Այն դարձել է 1980-ական թվականների կեսերի ամենահմայիչ և գրավիչ արտաքին հագուստը և լայնորեն ընդօրինակվել է։ Քանի որ բաճկոնի կեղծ պատճենները կարող էին վաճառվել ավելի քան 500 դոլարով, 1984 թվականին Նյու Յորքում Ջեքսոնը դատական հայց ներկայացրեց՝ կանխելու բաճկոնի և իր այլ իրերի չարտոնված պատճենների առք ու վաճառքը։
2011 թվականի հունիսի 27-ին Ջուլիանի աճուրդի ժամանակ բաճկոնը վաճառվել է 1,8 միլիոն դոլարով։ Գնորդը՝ Միլթոն Վերեթը, բաճկոնը նկարագրել է որպես «պատմության մեջ ռոքնռոլի մեծագույն մասնիկ»։ Բաճկոնից ստացված հասույթը փոխանցվել է Շամբալայի Կենդանիների Թագավորություն կենդանաբանական այգուն, որտեղ ապրում էին Ջեքսոնի բենգալյան վագրերը, նրա՝ 2006 թվականին Նևերլանդ ռանչոյից հեռանալուց հետո։


== Դիզայն ==
Բաճկոնի դիզայնը Դեբորա Նըդուլման Լենդիսնն է։ Նա նախագծել էր նաև Ինդիանա Ջոնսի բաճկոնը «Կորուսյալ տապանը որոնելիս» ֆիլմում։ Կարմիր բաճկոնն աչքի էր ընկնում շրջված եռանկյուն կազմող սև գծերով, առջևի կոճակների անսովոր ոճով և թևերի վրա դուրս ցցված, անկյունաձև, կոշտ ուսերով։ Լենդիսը նշել է, որ նա հատուկ ձևավորել է բաճկոնը այնպես, որ Ջեքսոնը ավելի «խորհրդավոր» տեսք ունենա։
This Is It չեղարկված համերգների համար բաճկոնի վերափոխված տարբերակի պատասխանատուն նորաձևության դիզայներ Զալդին էր։ Այս տարբերակի ուսերին արյուն իմիտացիա կար, իսկ ներսում՝ դրոշմակնիք, ինչը հիշեցնում էր կատվանման գազանի, որի վերածում է Ջեքսոնը տեսահոլովակում։


== Հանրային ընդունելություն ==
Բաճկոնը դարձել է 1980-ական թվականների կեսերի ամենահմայիչ և գրավիչ արտաքին հագուստը և լայնորեն ընդօրինակվել է։ Այն երբեմն ընդօրինակվել է մերօրյա այնպիսի հայտնի մարդկանց կողմից, ինչպիսիք են Քրիս Բրաունը և Քանյե Ուեսթը։ Այն դարձել էր նաև շատերի կողմից ամենապահանջված իրերից մեկը և 1980-ական թվականներին դեռահասների ոճի մարմնացումը։ Բաճկոնը, որը Մայքլ Ջեքսոնը կրել է Թրիլլեր տեսահոլովակում, ինչպես նաև սև և սպիտակ կաշվե բաճկոնի կրկնօրինակը, որը նա կրել է Պեպսիի գովազդներից մեկում և «The Making of Michael Jackson's Thriller»-ի կուլիսներում պարային փորձերի ժամանակ, նրա ամենալավ վաճառված բաճկոններից են։ Թանկարժեք կեղծ պատճենները զանգվածաբար արտադրվում էին և հաճախ վաճառվում էին ավելի քան 500 դոլարով այն մարդկանց, որոնք կարծում էին, որ իրենք ստանում են իրական բաճկոնը։ Այս զանգվածային կեղծարարության և դրանից ստացած շահույթի պատճառով 1984 թվականին Նյու Յորքում Ջեքսոնը դատական հայց ներկայացրեց՝ կանխելու բաճկոնի և իր այլ իրերի չարտոնված պատճենների առք ու վաճառքը։


== Նևրլանդից հեռանալիս ==
2019 թվականի «Նևերլանդից հեռանալիս» վավերագրական ֆիլմում պարուսույց Ուեյդ Ռոբսոնը, ով պնդում է, որ Ջեքսոնը սեռական բռնության է ենթարկել իրեն, այրում է Ջեքսոնի հուշերը, այդ թվում՝ «Թրիլլեր» բաճկոնը։ Ռեժիսոր Դեն Ռիդն ասել է, որ այդ բաճկոնը իրական օրինակն էր, սակայն Ռոբսոնը պնդում էր, որ այն պատրաստված է եղել իր մանկության բեմադրությունների համար։ Ջուլիանի աճուրդի տան տվյալներով՝ 2011 թվականին Ռոբսոնը 49920 դոլարով վաճառել է իրական Թրիլլեր բաճկոնը։ Փաստացի այն պատկանում էր Տեխաս նահանգի Օսթին քաղաքում գտնվող Վերրեթ ընտանիքին և ժամանակավորապես պահվել է Օհայո նահանգի Քլիվլենդ քաղաքում Ռոքնռոլի Փառքի սրահում, իսկ 2022 թվականի մայիսին առնվել է «բարձր անվտանգության» հսկողության տակ։


== Ծանոթագրություններ ==